贈馬唐卿數學環中吟
作者：方回
朝代：宋

paragraphs: 揚子雲易爲太玄，邵堯夫易爲皇極。
溫公之易曰潜虛，觀物行成有七易。
環圓其形刳其中，圓則能轉中則容。
譬如門牡必有牝，環中居士心與同。
車各雙輪三十輻，與之運行謂之轂。
轂之兩端鑿竅穴，良工於此膏其軸。
老子教人舉一隅，莊子推廣言戶樞。
圓而能容無滯礙，大德若容百川輸。
居士易應有師授，言人咎休頃刻究。
厥祖三世登巍科，乃翁八旬享高壽。
環外人賦環中篇，何時吳門吾過船。
携酒與汝談此事，月窟天根玄又玄。